ඒ වගේම තිලාපියා, උගුඩුවා, ගොඩයා, වේක්කයෝ පැටවු අදටත් හිටු කියලා මෙහි උන්නත් පරව් වගේ ඉස්සර හිටපු මාළු විශේෂ බොහොමයක් දැන් මෙහි නෑ. ඒත් අපි නම කියන්න දන්නෙ නැති රිදී පාට පුංචිම පුංචි මාළුන් විශේෂයක් අපි කළපුව දිගේ යද්දී කැලතෙන දිය රුල්ලක් රුල්ලක් ගානේ මුතු ඇට අහුරක් වගේ වතුර යටින් මතු වෙවී උඩ පැන්නා. උදේ 6.45 වගේ වෙද්දී නැත්නම් හවස 6.30 වගේ වෙද්දී මේ කළපු තීරය කුරුලු පාරාදීසයක්. අතු පතර විදාහළ කොළපාට ගස් හරියට සුදු සළුවකින් වැහුවා වගේ ගස වසාගෙන කොක්කු ලගිනවා. දියකාවන් විශේෂ තුනක්, කිරල විශේෂ, උකුස්සන් විශේෂ වගේම පිළිහුඩු පවුලේ ලොකුම පිළිහුඩුවා හොට දිග ලස්සන හැඩකාරයා ඇතුළු තවත් කුරුලු විශේෂ ගණනාවක් ඔයාට මැඩිල්ල කළපුවේ සංචාරයක යෙදුනොත් දැක බලාගන්න පුළුවන්. ඒ වගේම උදේ එළිය වැටෙන වෙලාවට මොණරු වගේම වලි කුකුලොත් කලපුවේ සිරි අසිරි බලන්න එනවා. ආඩම්බරකාර මොණරාගේ දිලිසෙන ලස්සන නම් බලන්න ආසයි. සොබාදහමේ කවර දෙවඟන ඒ ආඩම්බරකාර කුරුල්ලා වෙනුවෙන් එච්චර නීල පච්ච පැහැසර පිල් කළඹක් නිමෙව්වද හිතෙනවා. දඬුලේනෝ වගේම වඳුරොත් මේ කලපු බිමේ පාරම්පරික පදිංචිකාරයෝ. හරක් රූන් පිටින් එගොඩ මෙගොඩ යන්නෙ කළපු දියේ බැහැගෙනමයි. කළපුවේ ගැඹුරුම තැන අඩි හයක් විතර වෙනවා. අනිත් තැන් අඩි තුන හතරකට වඩා ගැඹුරු නෑ. උදේම කබරයොත් එළි පහළියට එනවා. කබරයෝ හතළිහක් පනහක් විතර මේ කලපුවේ ඉන්නවා. ඒත් ඇඟ ගොරෝසු වුණාට උන්ගෙ හිත් එච්චර ගොරෝසු නැති පාටයි. අව්ව පොඩ්ඩක් සැරවෙන්න පටන් ගත්ත ගමන් කබරයෝ සිහිලස හොයාගෙන ගස් අස්සට ඇදෙනවා. ඒ වගේම කබරයා අලි කම්මැලියා. හවසට නින්ද හොයන නිදිකුම්බරයා. උදේට එළියට ඇදුනා. දවල්ට ගස් අස්සෙ රිංගුවා. හවසට බතලයා වගේ නිදාගත්තා. අපි යන වෙලාවෙ නම් කළපුවේ පුංචි දූපත් වගේ සැදී තිබුණ හැම ඉසව්වකම වගේ මේ කබරයෝ වැතිරිලා හිටියා. මැඩිල්ල කලපුවේ කිඹුලන් නෑ කියලා තමා කියන්නේ. ගංවතුරට කිඹුලන් ගසාගෙන ආවත් නොගැඹුරු කලපුව උන්ගෙ වාසයට හරියන්නෙ නැති නිසා උන් කළපුව අත්හැරලා යනවලු. තනියෙන් බෝට්ටුවේ නැගලා කළපුව වටේ යද්දී හිටපු ගමන් සුද්දියෝ බෝට්ටුව පෙරළගෙන තිබුණත් ඒ කාටවත් කිඹුල් නපුරන්ගෙන් කරදරයක් වෙලත් නෑලු. ඒ කියන්නේ අහල මායිමකවත් කිඹුලන් නෑලු. අනිත් එක හවස 6.30න් පස්සෙ සංචාරකයන් කළපු දියේ එක්ක යන්නෙත් නෑ. තනියෙන් ගිය සංචාරකයෙක් හවස 6.30වෙද්දී නාවොත් වුණේ මොකද බලන්නත් බෝට්ටු අයිතිකාරයෝ යනවලු.
මේ කලපුව කුරුලු පාරාදීසයක් වන්නේ කුමන වෙලාවටද
හවස 6.30 වගේ වෙද්දී